bluuebunny/crossref_metadata_2025 huggingface dataset:
Αιρετικός λόγος και ριζοσπαστικός φραγκισκανισμός
Authors: Κοφινάκης Ανδρέας
Published: September 2021

Η διδακτορική διατριβή με θέμα «Αιρετικός λόγος και ριζοσπαστικός φραγκισκανισμός: χιλιαστικές και συνοδικές μορφές αντίστασης στην παπική εξουσία» επιχειρεί μια ερμηνευτική προσέγγιση στην ιστορία της μικρής αιρετικής ομάδας των νοτιογάλλων λαϊκών Μπεγκίνων, με επικέντρωση στις έννοιες της ανυπακοής και της αντίστασης στην παπική εξουσία. Μέσα από τη μελέτη των θεμελιωδών αρχειακών πηγών για την ιστορία της αίρεσης, δηλαδή των τόμων χειρογράφων 27 και 28 της συλλογής Doat της Bibliothèque Nationale de France και του Liber Sententiarum Inquisitionis Tholosanae του Δομινικανού ιεροεξεταστή Βερνάρδου Γκυ, καθώς και άλλων πρωτογενών πηγών, αλλά και με την αξιοποίηση της σχετικής διεθνούς βιβλιογραφίας, αναδεικνύονται οι στάσεις και οι συμπεριφορές των λαϊκών αιρετικών σε συνάρτηση με την ανατρεπτική θεολογία των απείθαρχων Πνευματικών Φραγκισκανών μοναχών της Ναρμπόν και δευτερευόντως της Μπεζιέ και της Καρκασσόν. Ιδιαίτερα, θίγεται ο ρόλος του έργου και της διδασκαλίας του Πνευματικού θεολόγου Πέτρου Ιωάννη Όλιβι ως βασικής επιρροής στην ιδεολογική διαμόρφωση της αιρετικής σκέψης, έτσι, όμως, όπως διαμορφώθηκε μετά τον θάνατό του και τη χρήση της ως εργαλείο προπαγάνδας από τους εξεγερθέντες μοναχούς του γαλλικού νότου στις αρχές του 14ου αι. και σε συνάρτηση με την εσωτερική φραγκισκανική διαμάχη για την ορθή ερμηνεία της Regula Bullata και την ακριβή φύση της φραγκισκανικής πενίας. Ακολουθούμε τη βασική μεθοδολογική πρόταση της κοινωνικής ιστορίας σχετικά με την ιστορική μελέτη των αιρετικών φαινομένων στην υστερομεσαιωνική Δύση ως φαινομένων, που αν και αρχικά εκπορεύονται από τη θρησκευτική διαφωνία και τη δογματική απόκλιση, ωστόσο, πολύ σύντομα εκδηλώνονται στο πεδίο της κοινωνικής πρακτικής. Επομένως, αναδεικνύουμε την αίρεση σε προνομιακό πεδίο μελέτης της αποκλίνουσας συμπεριφοράς του υστερομεσαιωνικού υποκειμένου, αλλά και του υπό διαμόρφωση διωκτικού χαρακτήρα των δυτικών κοινωνιών, με επικέντρωση στην έννοια της αιρετικής αντίστασης απέναντι στην εξουσία του πάπα. Επιχειρούμε, δε, μέσα από την εμβριθή μελέτη των αιρετικών καταθέσεων ενώπιον των ιεροεξεταστικών δικαστηρίων του Λανγκντόκ να θεμελιώσουμε την αιρετική ανυπακοή σε δύο διακριτές διανοητικές παραδόσεις: μια χιλιαστική και μια συνοδική. Όσον αφορά την πρώτη, χιλιαστική, σχετίζεται με τα εσχατολογικά ιδεολογήματα που κυοφορούνταν εντός του Φραγκισκανικού Τάγματος, ήδη από τα μέσα του 13ου αι., προερχόμενα από τη διδασκαλία και το έργο του Καλαβρέζου αβά Ιωακείμ της Φιόρε του 12ου αι.. Η δεύτερη, συνοδική διαδρομή θεμελίωσης της αιρετικής αντίστασης, αφορά την αξιοποίηση από πλευράς των Πνευματικών μοναχών και των Μπεγκίνων λαϊκών μιας παράδοσης εκκλησιολογικών θεωριών που ξεκινούν από τους νομομαθείς του Κανονικού δικαίου του 12ου αι. και οι οποίες μελετούν τα όρια και τις δικαιοδοσίες της παπικής εξουσίας. Το τελευταίο σημείο φιλοδοξεί να αποτελέσει την πρωτότυπη συμβολή της διδακτορικής μας διατριβής.
Συσχέτιση μορφολογικών χαρακτηριστικών της αθηρωματικής πλάκας με δείκτες φλεγμονής σε ασθενείς με οξύ έμφραγμα του μυοκαρδίου
Authors: Τριανταφύλλου-Κηπουρού Γεωργία
Published: September 2021

Η στεφανιαία νόσος μπορεί να εκδηλωθεί είτε ως σταθερή στηθάγχη είτε με την μορφή των απειλητικών για τη ζωή Οξέων Στεφανιαίων Συνδρόμων (ΟΣΣ) τα οποία περιλαμβάνουν: την ασταθή στηθάγχη, το οξύ έμφραγμα του μυοκαρδίου (με ή χωρίς ανάσπαση του ST) και τον αιφνίδιο καρδιακό θάνατο.Παρά την εντατική θεραπεία της στεφανιαίας νόσου, η καρδιαγγειακή θνησιμότητα παραμένει υψηλή. Κατά συνέπεια, η καρδιολογία βρισκεται σε συνεχή αναζήτηση νέων θεραπευτικών στόχων. Η έγκαιρη διάγνωση και αντιμετώπιση της ευάλωτης πλάκας, προτού αυτή εκδηλώσει οξύ στεφανιαίο σύνδρομο είναι αντικείμενο εντατικής έρευνας στην καρδιολογία. Πληθώρα τεχνικών που στοχεύουν στην ανεύρεση αυτών των υψηλού κινδύνου πλακών είναι διαθέσιμη.Ο σκοπός αυτής της μελέτης ήταν να διερευνηθεί η πιθανή συσχέτιση μεταξύ των μορφολογικών και λειτουργικών χαρακτηριστικών των ένοχων βλαβών σε ασθενείς με οξέα στεφανιαία σύνδρομα και χρόνιας σταθερής στηθάγχης (ΣΣΝ). Η ρήξη της πλάκας και η επακόλουθη θρόμβωση είναι γνωστό ότι είναι η διαδικασία που οδηγεί σε οξύ στεφανιαίο σύνδρομο. Ερευνήθηκε, με την χρήση της Οπτικής συνεκτικής τομογραφίας (OCT) και του Ενδοστεφανιαίου Υπερήχου, σε ΟΣΣ, εάν υπάρχει συσχέτιση της θέσης της ένοχης πλάκας στο στεφανιαίο δένδρο, και η συσχέτιση μεταξύ των μορφολογικών χαρακτηριστικών και της τοπικής διαφοράς στην θερμοκρασία σε ρηχθείσα αθηρωματική πλάκα στις ένοχες βλάβες των ασθενών.Η ρήξη των ένοχων πλακών στα οξέα στεφανιαία σύνδρομα δεν είναι ομοιόμορφα κατανεμημένη σε όλο το στεφανιαίο δένδρο, αλλά φαίνεται να εντοπίζεται κυρίως στα εγγύς τμήματα των στεφανιαίων αρτηριών. Η μορφολογία των ένοχων πλακών φαίνεται να διαφέρει κατά μήκος των στεφανιαίων αρτηριών.Από την παρούσα μελέτη, φάνηκε ένας συσχετισμός μεταξύ των μορφολογικών και λειτουργικών χαρακτηριστικών της αθηρωματικής πλάκας, που αξιολογούνται από το IVUS και την στεφανιαία θερμογραφία, αντίστοιχα. Σε ορισμένους ασθενείς, ωστόσο, παρατηρήθηκε μια διαφορά μεταξύ της θερμοκρασίας και της μορφολογίας. Το αν ο συνδυασμός των μορφολογικών και λειτουργικών εξετάσεων των αθηρωματικών πλακών θα προσφέρει πρόσθετες πληροφορίες για τον προσδιορισμό της «υψηλού κινδύνου» πλάκας και για την διαστρωμάτωση κινδύνου της στεφανιαίας νόσου πρέπει περαιτέρω να διερευνηθεί.
Συσχέτιση παθήσεων του θυρεοειδούς αδένα με ιστοπαθολογικές παραμέτρους του μαζικού αδένα
Authors: Αγγελούση Άννα
Published: September 2021

Σκοπός: Σκοπός αυτής της μελέτης είναι η συσχέτιση της θυρεοειδικής λειτουργίας με τον κίνδυνο εμφάνισης πρωτοπαθούς καρκίνου του μαστού όπως και η ανοσοιστοχημική ανίχνευση της πρωτείνης NIS (Sodium Iodide Symporter) σε δείγματα ιστών του μαστού.Μεθοδολογία: Έγιναν βασικές μετρήσεις των θυρεοειδικών ορμονών (fT3, fT4), της TSH και των θυρεοειδικών αυτοαντισωμάτων (TPO Abs, Tg Abs, TRAB) σε έναν πληθυσμό 97 ασθενών με καρκίνο μαστού, 27 ασθενών με καλοήθη πάθηση μαστού, 4 ασθενών με άτυπη πορογενή υπερπλασία και 48 υγειών γυναικών χωρίς πάθηση μαστού. Πενήντα έξι δείγματα ιστών μαστου (41 με καρκίνο, 11 με καλοήθη πάθηση and 4 υγειών ιστών) χρησιμοποιήθηκαν για ανοσοιστοχημική ανάλυση με το μονοκλωνικό αντίσωμα anti-NIS (FP5A).Αποτελέσματα: Η συχνότητα ιστορικού θυρεοειδοπάθειας δεν παρουσίασε στατιστικά σημαντική διαφορά μεταξύ των συγκρινόμενων ομάδων (p=0.33). Η μέση τιμή της fΤ4 ήταν στατιστικά σημαντικά υψηλότερη στην ομάδα του καρκίνου μαστού συγκριτικά με τις υπόλοιπες ομάδες (p=0.035). Ασθενείς με ιστορικό θυρεοειδοπάθειας παρουσιάζαν στατιστικα χαμηλότερη επίπτωση λεμφαδενικών μεταστάσεων (p=0.005) . Σε οτι αφορά την παρουσία της πρωτείνης ΝΙS, το ποσοστό της έκφρασηςτης στα καρκινικά κύτταρα ήταν 32%, στα καλοήθη κύτταρα 45% και στους υγιείς ιστούς 75% (p=0.426). Ωστόσο η εντόπιση της ήταν κατεξοχήν κυτταροπλασματική γεγονός που πιθανότατα δείχνει ότι η πρωτεΐνη είναι μη λειτουργική.Συμπεράσματα Τα αποτελέσματα επιβεβαιώνουν τον διεγερτικό ρόλο της fT4 κατά τη καρκινογένεση του μαστού ήδη γνωστός in vitro αλλά και την εντονότερη έκφραση της NIS στους καλοήθεις ιστούς σε σύγκριση με τους καρκινικούς υποδηλώνοντας έναν μηχανισμό κατασταλμένης έκφρασης της NIS κατά την καρκινογένεση
Πειραματική ενδοκαρδίτιδα αριστερών κοιλοτήτων από χρυσίζοντα σταφυλόκοκκο
Authors: Γαλάνη Λαμπρινή
Published: September 2021

Η μοξιφλοξασίνη (MXF) είναι μία 8-μεθοξυκινολόνη με εξαιρετική δραστικότητα έναντι gram θετικών μικροοργανισμών. Σε ένα πειραματικό πρότυπο ενδοκαρδίτιδας σε κονίκλους αξιολογήθηκε η αποτελεσματικότητα της MXF έναντι στελέχους χρυσίζοντος σταφυλοκόκκου ανθεκτικού στη μεθικιλλίνη (MRSA). Τα πειραματόζωα μετά τη πρόκληση ενδοκαρδίτιδας με την είσοδο καθετήρα στην αορτική βαλβίδα τυχαιοποιήθηκαν σε τέσσερις ομάδες: μία ομάδα ελέγχου (Α),μία ομάδα (Β) που έλαβε ενδοφλέβια βανκομυκίνη 30 mg/kg δύο φορές την ημέρα για 4 ημέρες, μία ομάδα (Γ) που έλαβε μοξιφλοξασίνη 20mg/kg δύο φορές την ημέρα για 4 ημέρες και μία τέταρτη ομάδα (Δ), στην οποία η θεραπεία με μοξιφλοξασίνη επεκτάθηκε στις 5 ημέρες. Οι κόνικλοι στις ομάδες Β και Γ θανατώθηκαν 15 ώρες μετά την τελευταία δόση των αντιβιοτικών ενώ στην ομάδα Δ θανατώθηκαν 5 ημέρες μετά την τελευταία δόση (10η δόση) του αντιβιοτικού προκειμένου να ανιχνευθεί η πιθανότητα υποτροπής της ενδοκαρδίτιδας μετά το τέλος της θεραπείας. Η μοξιφλοξασίνη ήταν εξίσου αποτελεσματική στη μείωση του μικροβιακού φορτίου στις εκβλαστήσεις με τη βανκομυκίνη (Ρ <0,001έναντι της ομάδας ελέγχου και για τα δύο σχήματα). Όλα τα ζώα της ομάδας μελέτης υποτροπής είχαν στείρες εκβλαστήσεις.Συμπερασματικά η μοξιφλοξασίνη σε δόση 20 mg/kg ανά 12ωρο για τέσσερις ημέρες ήταν εξίσου αποτελεσματική με τη βανκομυκίνη στη θεραπεία της πειραματικής ενδοκαρδίτιδας από MRSA. Παρατείνοντας τη θεραπεία στις πέντε ημέρες το ποσοστό επιτυχούς θεραπείας ήταν100% και δεν παρατηρήθηκε υποτροπή ενδοκαρδίτιδας. Τα αποτελέσματα της παρούσας μελέτης προτείνουν ότι η μοξιφλοξασίνη θα μπορούσε να είναι αποδεκτή θεραπευτική επιλογή ή προσθήκη στη θεραπεία σε ασθενείς με σταφυλοκοκκική ενδοκαρδίτιδα μη ανταποκρινόμενη ή με δυσανεξία στην κλασσική αγωγή.
Η διαφορετικότητα στο σχολείο
Authors: Μανούσου Χαριτωμένη
Published: September 2021

Ο ερευνητικά τεκμηριωμένος κίνδυνος σχολικής περιθωριοποίησης και διαρροής παιδιών με μεταναστευτικό υπόβαθρο καθιστά απολύτως αναγκαία τη διαμόρφωση ενός παιδαγωγικού-μαθησιακού περιβάλλοντος που να αντιμετωπίζει θετικά την πολιτισμική και γλωσσική ποικιλομορφία στο σχολείο. Προϋπόθεση για την επιτυχία μιας τέτοιας παιδαγωγικής πρακτικής συνιστά η διερεύνηση των αντιλήψεων των μαθητών για τις σχέσεις μεταξύ «ταυτότητας» και «ετερότητας» με στόχο τον αναστοχασμό και την αποδυνάμωση των εθνοτικών προκαταλήψεων. Η λειτουργία της σχολικής τάξης ως κοινότητα διερεύνησης (Lipmann) μπορεί να συμβάλλει στην επίτευξη αυτών των στόχων, ειδικότερα δε στην οικοδόμηση, εκ μέρους των μαθητών,της διαπολιτισμικής ικανότητας. Στο πλαίσιο αυτό κινήθηκε, με τη μορφή έρευνας δράσης, ο σχεδιασμός και η εφαρμογή μιας διαπολιτισμικής διδασκαλίας σε δύο σχολικές τάξεις Δημοτικού Σχολείου, μια πολυπολιτισμική και μια με μαθητές ελληνικής καταγωγής. Σύμφωνα με τα αποτελέσματα αυτής της ερευνητικής διαδικασίας, η προσανατολισμένη συστηματικά στις αρχές της διαπολιτισμικότητας σχολική διδασκαλία μπορεί να παρακινήσει τους μαθητές, γηγενείς και μετανάστες, να εμπλακούν ενεργά σε διαδικασίες αναστοχασμού των εθνοτικών στερεοτύπων και να νοηματοδοτήσουν θετικά τις αλλαγές προσωπικών αντιλήψεων και στάσεων έναντι των «άλλων», οι οποίες αρχικά λειτουργούσαν ως εμπόδια στην ανάπτυξη μιας διαπολιτισμικά ευαίσθητης οπτικής.
Απομόνωση και χαρακτηρισμός συστατικών από το φυτό Phlomis x commixta Rech. f. (P.cretica x P. lanata)
Authors: Στεφανάκης Μιχαήλ
Published: September 2021

Η παρούσα ερευνητική εργασία περιλαμβάνει την ανάλυση των συστατικών του υβριδίου Ρ. × commixta, φυτού του γένους Phlomis. Ο υπό μελέτη οργανισμός διαχωρίστηκε σε άνθη, φύλλα και ρίζες. Οι δευτερογενείς μεταβολίτες του φυτού παραλήφθηκαν δια μέσου εκχυλίσεων και απομονώθηκαν με διάφορες χρωματογραφικές τεχνικές όπως V.L.C., C.C., HPLC και ταυτοποιήθηκαν με φασματοσκοπικές μεθόδους UV/Vis, NMR, GC-MS και LC-MS. Οι ενώσεις που χαρακτηρίστηκαν από τα άνθη ήταν α) τα φλαβονοειδή: ναρινγγενίνη, εριοδυκτιόλη, λουτεολίνη, απιγενινο-7-Ο-β-D-γλυκοζίτης, εριοδυκτιολο-7-Ο-β-D-γλυκοζίτης, διοσμετινο-7-Ο-β-D-γλυκοζίτης, β) οι φαινυλοαιθανοειδείς γλυκοζίτες: βερμπασκοσίδης, μαρτινοσίδης, φορσυθοσίδης Β, γ) η χρωμόνη: 5,7- διυδροξυχρωμόνη, δ) τα φαινολικά οξέα: καφεικό οξύ, p-υδροξυβενζοϊκό οξύ, χλωρογενικό οξύ, μεθυλεστέρας του χλωρογενικού οξέος, γαλλικό οξύ, p-κουμαρικό οξυ και ε) ο αλειφατικός υδρογονάνθρακας: εικοσ-1-ένιο. Από τα φύλλα ταυτοποιήθηκαν, α) τα φλαβονοειδή: κερκετίνη, απιγενίνη, εσπεριτίνη, λουτεολινο-7-Ο-β-D-γλυκοζίτης, κερκετινο-3-Ο-β-D-γλυκοζίτης β) οι φαινυλοαιθανοειδείς γλυκοζίτες: εχινακοσίδης, βερμπασκοσίδης, φορσυθοσίδης Β, γ) το φαινολικό οξύ: βανιλικό οξύ και δ) ο γλυκοζίτης της αλλυλικής αλκοόλης, 3-Ο-β-D-απιοφουρανοζυλο-(1→6)-Ο-β-D-γλυκοπυρανοζυλο-οκτ-1-εν-3-όλη που αποτελεί νέο φυσικό προϊόν. Από τις ρίζες του φυτού απομονώθηκαν οι μεταβολίτες α) της κατηγορίας των φαινυλοαιθανοειδών γλυκοζιτών: αλλυσονοσίδης, βερμπασκοσίδης, φορσυθοσίδης Β, β) τα στεροειδή: μπρασικαστερόλη και στιγμαστερόλη και γ) οι τυροσολικοί εστέρες: λιγνοσερικός εστέρας της τυροσόλης και ο παλμιτικός εστέρας του τυροσολικού μεθυλαιθέρα, ο οποίος απομονώθηκε για πρώτη φορά ως φυσικό προϊόν. Παρά το γεγονός ότι τα είδη του γένους Phlomis ευδοκιμούν σχεδόν σε όλο τον κόσμο, η παρούσα εργασία είναι η πρώτη μελέτη συστατικών του υβριδίου P. × commixta. Το φαρμακευτικό προφίλ των συστατικών που απομονώθηκαν από το υβρίδιο είναι σε συμφωνία με τις εφαρμογές της λαϊκής ιατρικής όπως αναφέρονται στη βιβλιογραφία και είναι ενδεικτικό της δυνατότητας χρήσης του φυτού στη σύγχρονη φαρμακευτική.
Μελέτη ηλεκτρονικών και ελαστικών ιδιοτήτων ημιαγωγικών ενώσεων ΙΙΙ-νιτριδίων από παρατηρήσεις ηλεκτρονικής μικροσκοπίας
Authors: Σουμελίδου Μαρία-Μαριάννα
Published: September 2021

Σκοπός της διατριβής ήταν η μελέτη των ηλεκτρονικών, δομικών και ελαστικών ιδιοτήτων των ΙΙΙ- νιτριδίων και των κραμάτων τους με την χρήση πειραματικών τεχνικών σε Μικροσκόπιο Διερχόμενης Δέσμης καθώς και με θεωρητικούς υπολογισμούς. Οι ηλεκτρονικές ιδιότητες των ημιαγωγικών ενώσεων GaN, AlN και InN καθώς και τα φάσματα VEELS υπολογίστηκαν με τον κώδικα AIMPRO. Οι διαφοροποιήσεις στην τοπική συγκέντρωση του Ινδίου και του Οξυγόνου στα λεπτά υμένια InAlN με ατέλειες σχήματος-V ερευνήθηκαν με την μέθοδο STEM EELS. Η ολοκληρωμένη ανάλυση της λεπτής υφής της Κ κορυφής του αζώτου ( N K-edge) σε πειραματικά φάσματα ELNES σε συνδυασμό με προσομοιώσεις φασμάτων ELNES υπέδειξαν διάχυση του Ινδίου και προσμείξεις Οξυγόνου στις ατέλειες σχήματος – V στα λεπτά υμένια InAlN. Πειραματικά φάσματα VEELS καθώς και φάσματα ELNES που παρουσιάζουν την C K-edge, την N K-edge και την In M4,5-edge λήφθηκαν από την βάση GaN, τα φράγματα GaN και τους νανοδίσκους InGaN σε νανοσύρματα GaN που περιέχουν ετεροδομή εννιά περιόδων GaN/InGaN. Το εύρος και η μετατόπιση των κορυφών των φασμάτων αποκαλύπτει μεταβολές στην συγκέντρωση του Ινδίου καθώς επίσης και στην παραμόρφωση που υπεισέρχεται στους νανοδίσκους αλλά όχι στο νανοσύρμα GaN. Το πρόγραμμα TELNES.2 του κώδικα WIEN2k εφαρμόστηκε για την μελέτη των ηλεκτρονικών ιδιοτήτων λεπτών υμενίων InAlN και νανοδομών InGaN. Το EELSMODEL χρησιμοποιήθηκε για τον υπολογισμό της συγκέντρωσης του Ινδίου στους νανοδίσκους InGaN σε 22%. Για την διερεύνηση της παραμόρφωσης στις ετεροδομές GaN/InN υπολογίστηκαν οι ελαστικές σταθερές των ενώσεων GaN και InN. Ο κώδικας ABINIT και η θεωρία DFT με σκοπό να υπολογιστούν οι Ενεργειακές Πυκνότητες σε διαφορετικές καταστάσεις παραμόρφωσης και να εξεταστούν οι ελαστικές ιδιότητες σε εύρος από 1% έως 10%. Μια νέα μέθοδος που μελετά ξεχωριστά τη συμπίεση και τον εφελκυσμό εφαρμόστηκε από 3% έως 7% όπου υπολογίστηκαν οι ελαστικές σταθερές με βήμα 1%. Η μη γραμμική συμπεριφορά σε ετεροδομές GaN/InN συσχετίστηκε με το πλατό στην Ενεργειακή Πυκνότητα U2 πάνω από θετική τιμή παραμόρφωσης 7% στις ενώσεις GaN και InN.
Προσδιορισμός της μεταβολής των κυτταροκινών IL-7, IL-10 και GCSF (Granulocyte Colony Stimulating Factor) σε ασθενείς εξαρτημένους από την αλκοόλη χωρίς ηπατική ανεπάρκεια, κατά τη διάρκεια της θεραπείας απεξάρτησης
Authors: Νίκου Θωμάς
Published: September 2021

Οι μεταβολές των Ιντερλευκίνης-7 (IL-7), Ιντερλευκίνης-10 (IL-10) και Παράγοντα Διέγερσης Αποικιών Κοκκιοκυττάρων (G-CSF) διερευνήθηκαν σε άτομα εξαρτημένα από το αλκοόλ άτομα χωρίς ηπατική νόσο, προκειμένου να ερευνηθεί η χρήση αυτών των κυτταροκινών ως δείκτες για τη παρακολούθηση και την αποτελεσματικότητα της θεραπείας απεξάρτησης.Πιο αναλυτικά, προσδιορίστηκαν στον ορό του αίματος των αλκοολικών ασθενών και των ατόμων της ομάδας ελέγχου οι κυτταροκίνες IL-7, IL-10 και GCSF. Στους ασθενείς όμως έγιναν 3 συνολικά μετρήσεις, που είναι στην έναρξη της θεραπείας, στο μέσο και στο τέλος της (κάθε 15 μέρες). Οι μετρήσεις έγιναν με μια απλή αιμοληψία σε συγκεκριμένους χρόνους και υπολογίστηκαν με τη μέθοδο της ποσοτικής «σάντουιτς» ELISA (sandwich ELISA).Μελετήθηκαν συνολικά 48 ασθενείς (40 άνδρες και 8 γυναίκες) με διάγνωση «Εξάρτηση από το Αλκοόλ» χωρίς ηπατική ανεπάρκεια, που νοσηλεύτηκαν στο ειδικό τμήμα Παλαιολόγου Α’ του Αιγινητείου Νοσοκομείου και 84 άτομα (73 άνδρες και 11 γυναίκες) ως υγιείς μάρτυρες από την κοινότητα για την ομάδα ελέγχου.Η συγκέντρωση της IL-7 ήταν σταθερά υψηλή από την εισαγωγή έως δύο εβδομάδες αργότερα και στη συνέχεια έδειξε πτώση, αλλά εξακολουθούσε να παραμένει σημαντικά υψηλότερη από ό,τι στην ομάδα ελέγχου στο τέλος της θεραπείας απεξάρτησης. Η συγκέντρωση της IL-10 ήταν σημαντικά χαμηλή στην εισαγωγή, παρουσιάζοντας μια γραμμική αύξηση κατά τη διάρκεια της θεραπείας και παρέμεινε μη σημαντικά χαμηλή στο τέλος. Το G-CSF αυξήθηκε σημαντικά κατά την εισαγωγή και παρουσίασε μια γραμμική πτώση, που κατάληξε σε σχεδόν φυσιολογικές τιμές στο τέλος της θεραπείας απεξάρτησης.Στη συγκεκριμένη έρευνα, τα ευρήματά μας υποστηρίζουν ότι οι μεταβολές επιπέδων των IL-7, IL-10, G-CSF και η τάση τους για ομαλοποίηση κατά τη θεραπεία απεξάρτησης σε άτομα με εξάρτηση από το αλκοόλ χωρίς ηπατική ανεπάρκεια, είναι ενδεικτικό της γενικευμένης διαταραχής του ανοσοποιητικού συστήματος που προκαλείται από τη χρόνια χρήση αλκοόλ και δείχνει την προσπάθεια αποκατάστασης του οργανισμού των ασθενών. Οι συγκεκριμένες μετρήσεις έγιναν με μια απλή αιμοληψία σε συγκεκριμένους χρόνους και υπολογίστηκαν με την ποσοτική «σάντουιτς» ELISA (sandwich ELISA), μιας υψηλής αξιοπιστίας, ειδικότητας και εύχρηστης μεθόδου. Αυτό αποτελεί μια νέα προσέγγιση για τη μελέτη των ατόμων με εξάρτηση από το αλκοόλ. Τέλος, στην κλινική πράξη τα αποτελέσματα της συγκριμένης ερευνάς θα ήταν δυνατόν να χρησιμοποιηθούν ως βιολογικοί δείκτες και διαγνωστικά εργαλεία για την αξιολόγηση των ασθενών κατά την θεραπεία απεξάρτησης, καθώς και για καλύτερο έλεγχο της ανοσολογικής κατάστασής τους σε θέματα πρόληψης ή και θεραπείας πιθανών επιπλοκών.
Επίδραση της κολχικίνης στην ανάπτυξη αθηρωματικών πλακών και στα επίπεδα IL-18, λεπτίνης και ινσουλίνης σε πειραματικό πρότυπο κονίκλων
Authors: Καμηνιώτης Βάιος-Βασίλειος
Published: September 2021

Δεδομένα/Σκοπός. Η αθηροσκλήρωση είναι μια καλά περιγεγραμμένη χρόνια φλεγμονή που προάγεται, μεταξύ πολλών άλλων, από προ-φλεγμονώδεις κυτταροκίνες όπως η IL-1β και η IL-18 που παράγονται από το NLRP3 inflammasome. Η δημιουργία των αρτηριοσκληρυντικών βλαβών επηρεάζεται και από τα επίπεδα λεπτίνης, αν και γι’αυτό το θέμα υπάρχουν αντικρουόμενα δεδομένα. Επιπλέον, η δράση του inflammasome εμπλέκεται και σε άλλες φλεγμονώδεις παθήσεις, όπως ο διαβήτης. Η κολχικίνη είναι γνωστό ότι δρα ως αντιφλεγμονώδης παράγοντας που αναστέλλει τη δράση του inflammasome και σταθεροποιεί τις αρτηριοσκληρυντικές πλάκες. Ο σκοπός της παρούσας μελέτης είναι να διερευνήσει την επίδραση της κολχικίνης στη de novo δημιουργία των αρτηριοσκληρυντικών πλακών και στα επίπεδα των φλεγμονωδών και μεταβολικών δεικτών, όπως η IL-18, η λεπτίνη και η ινσουλίνη σε λευκούς κονίκλους Νέας Ζηλανδίας κατά τη διάρκεια παρατεταμένης υπερχοληστερολαιμίας. Υλικά και Μέθοδοι. 23 αρσενικοί λευκοί κόνικλοι Νέας Ζηλανδίας χωρίστηκαν σε 3 ομάδες και η σίτισή τους διήρκεσε 7 εβδομάδες. Τα πειραματόζωα στην ομάδα ΦΤ (ν=6) σιτίστηκαν με φυσιολογική τροφή, στην ομάδα ΧΤ (ν=7) με τροφή που εμπλουτιζόταν με 1% κ.β. χοληστερίνη και στη ΧΤ+Κολ ομάδα (ν=10) με την ίδια χοληστερινούχα τροφή στην οποία προστίθετο και 2 mg/κιλό βάρους σώματος/ημέρα κολχικίνη. Αιμοληψίες πραγματοποιήθηκαν τις χρονικές στιγμές 0, 4 και 7 εβδομάδες και τα δείγματα αίματος των πειραματοζώων χρησιμοποιήθηκαν για τον καθορισμό βιοχημικών παραμέτρων, όπως: ολική χοληστερόλη (Ο.Χολ), HDL χοληστερόλη, LDL χοληστερόλη, τριγλυκερίδια (ΤΡΓ), γλυκόζη, κρεατινίνη, ολικές πρωτεΐνες (Ολ.Πρωτ.), γ-γλουταμυλο-τρανσφεράση (γ-GT), αλκαλική φωσφατάση (ALP), αμινοτρανσφεράση αλανίνης (AST) και ασπαρτική αμινοτρανσφεράση (ALT). Τα επίπεδα ορού λεπτίνης, IL-18 και ινσουλίνης καθορίστηκαν με τη χρήση της μεθόδου ELISA. Το μέγεθος των αρτηριοσκληρυντικών αλλοιώσεων και το πάχος του ενδοθηλίου εκτιμήθηκε την 7η εβδομάδα. Αποτελέσματα. Η κολχικίνη ευνόησε την ανάπτυξη των αρτηριοσκληρυντικών βλαβών στη ΧΤ+Κολ ομάδα, αυξάνοντας το πάχος του ενδοθηλίου στην ανιούσα και θωρακική αορτή (p<0.05 έναντι XT, ΦΤ ομάδα). Η κολχικίνη μείωσε τα επίπεδα της γλυκόζης και των ΤΡΓ (p<0.05 έναντι αρχής πειράματος), αλλά δεν είχε τα ίδια αποτελέσματα στην IL-18, στην ινσουλίνη ή τη λεπτίνη. Συμπέρασμα. Η per os χορήγηση κολχικίνης δεν ανέστειλε την πρόοδο της αθηροσκλήρωσης στους κονίκλους που σιτίζονταν με τη χοληστερινούχα δίαιτα, αλλά φάνηκε ότι την ευνόησε. Αλλά διαπιστώσαμε τον πιθανό ευεργετικό ρόλο της κολχικίνης στη μείωση των επιπέδων ΤΡΓ. Τα επίπεδα των IL-18, ινσουλίνης και λεπτίνης δε διέφεραν στατιστικά σημαντικά μεταξύ των ομάδων. Αυτό υποδεικνύει ένα πιθανό μονοπάτι που παρακάμπτει την IL-18 και το NLRP 3 inflammasome στη δημιουργία των αρτηριοσκληρυντικών βλαβών ή το γεγονός ότι τα επίπεδα της IL-18 δεν αντανακλούν επαρκώς μια χαμηλού βαθμού φλεγμονή, όπως αυτή λαμβάνει χώρα κατά την αθηροσκλήρωση.
Σύγκριση ενδοκυττάριων και εκκρινόμενων πρωτεϊνών για την πρώιμη διάγνωση του καρκίνου του προστάτη στα ούρα ασθενών υψηλού κινδύνου
Authors: Καταφυγιώτου Αμαλία
Published: September 2021

Ο καρκίνος του προστάτη αποτελεί τον πιο κοινό καρκίνο και την δεύτερη αιτία θανάτου από καρκίνο στους άντρες. Η εκτεταμένη χρήση του ειδικού προστατικού αντιγόνου (PSA) έφερε την επανάσταση στην διάγνωση του καρκίνου του προστάτη (PCa) και η αύξηση στην επίπτωση του PCa τα προηγούμενα είκοσι χρόνια έχει αποδοθεί στο PSA.Ωστόσο το PSA αποτελεί ειδική για τον προστάτη εξέταση αλλά όχι ειδική για τον καρκίνο και μπορεί να αυξηθεί τόσο στην καλοήθη υπερπλασία όσο και στην προστατίτιδα. Ο PCa μπορεί να υπάρχει ανεξάρτητα από το χαμηλό PSA και ακόμα και επιθετικός καρκίνος του προστάτη με Gleason score άνω του 7 μπορεί να διαγνωστεί με χαμηλό PSA,με αποτέλεσμα να μην υπάρχει ένα ιδανικό βέλτιστο όριο(φυσιολογική τιμή) για την πρώιμη διάγνωση του PCa, καθιστώντας την ανάγκη για νέους ειδικούς βιοδείκτες επιτακτική. Η έλευση της πρωτεομικής ανάλυσης έκανε εφικτή την αναγνώριση χιλιάδων πρωτεϊνών μεταξύ των οποίων μεγάλο αριθμό πιθανών νέων βιοδεικτών ειδικών για τον PCa.Στην μελέτη μας προσπαθήσαμε να ερευνήσουμε προοπτικά, διάφορες πρωτεΐνες στα ούρα ατόμων με υψηλή υποψία για PCa με βάση είτε τις τιμές του PSA, είτε της δακτυλικής εξέτασης (DRE), που εν συνεχεία υποβλήθηκαν σε βιοψία προστάτη. Πέντε πρωτεΐνες κατόπιν λεπτομερούς αναζήτησης επιλέχθηκαν. Οι τέσσερις πρωτεΐνες είχαν προηγουμένως ανιχνευτεί με την χρήση πρωτεομικής ανάλυσης σε ιστό ασθενών με καλοήθη υπερπλασία (BPH) και καρκίνο του προστάτη PCa(Cofilin-1, HSP 90β,ZAG, GPx-3) συνδράμοντας στην διάκριση των δυο νόσων του προστάτη, ενώ η πέμπτη (SPARC) είχε ήδη αποδείξει την ικανότητα της στην διάκριση του επιθετικού καρκίνου της ουροδόχου κύστης. Ταυτόχρονα οι πρωτεΐνες ταξινομήθηκαν σε δυο μεγάλες κατηγορίες τις ενδοκυττάριες και τις εκκρινόμενες. Μόνο δύο από τις εκκρινόμενες πρωτεΐνες ανιχνεύτηκαν η ZAG και η GPx-3 και από αυτές μόνο η ZAG έδειξε ικανότητα να διακρίνει τις δύο προστατικές νόσους (BPHκαι PCa) ως βιοδείκτης ούρων. Οι εκκρινόμενες πρωτεΐνες μπορεί μελλοντικά να αποτελέσουν μια πιθανή πηγή βιοδεικτών στα ούρα για την πρώιμη διάγνωση του PCa.
Η ανάπτυξη των αφηγηματικών δεξιοτήτων παιδιών προσχολικής ηλικίας μέσω της αναδιήγησης και της παραγωγής φανταστικών ιστοριών
Authors: Βρετουδάκη Ελένη
Published: September 2021

Σκοπός της παρούσας εργασίας ήταν να διερευνήσει και να συγκρίνει την επίδραση που ασκούν τρεις στρατηγικές κατανόησης του αφηγηματικού πλαισίου των ιστοριών στις αφηγηματικές δεξιότητες των παιδιών προσχολικής ηλικίας. Οι στρατηγικές αφορούν στην εκπαίδευση των παιδιών στην αναδιήγηση ιστοριών, στην εκπαίδευση των παιδιών στην παραγωγή φανταστικών ιστοριών και στη συνδυαστική εκπαίδευση των παιδιών στην αναδιήγηση και στην παραγωγή φανταστικών ιστοριών. Επίσης, βασικός σκοπός της παρούσας εργασίας ήταν να εξετάσει εάν η επίδραση που ασκούν η στρατηγική της εκπαίδευσης στην αναδιήγηση ιστοριών, η στρατηγική της εκπαίδευσης στην παραγωγή φανταστικών ιστοριών και η συνδυαστική εκπαίδευση στην αναδιήγηση και στην παραγωγή φανταστικών ιστοριών παιδιών προσχολικής ηλικίας στην ανάπτυξη των αφηγηματικών δεξιοτήτων, επηρεάζεται από ενδογενείς και εξωγενείς παράγοντες, οι οποίοι σχετίζονται με την ανάπτυξη των αφηγηματικών ικανοτήτων. Επιπλέον, διερευνήθηκαν οι μακροπρόθεσμες επιδράσεις του προγράμματος παρέμβασης μετά την είσοδο των παιδιών στην πρώτη τάξη του δημοτικού σχολείου. Το δείγμα της έρευνας αποτέλεσαν 113 παιδιά ηλικίας 5-6 ετών τα οποία φοιτούσαν σε 10 προσχολικές τάξεις του νομού Χανίων. Για τη διερεύνηση των σκοπών της παρούσας μελέτης πραγματοποιήθηκε ένα πρόγραμμα παρέμβασης το οποίο περιελάμβανε τρεις πειραματικές ομάδες και μία ομάδα ελέγχου. Η ερευνήτρια διάβασε στο σύνολο των παιδιών κάθε τάξης που συμμετείχε στην έρευνα 8 εικονογραφημένα αφηγηματικά βιβλία. Στην πρώτη πειραματική ομάδα προσέγγισε την ανάπτυξη των αφηγηματικών δεξιοτήτων μέσω της εκπαίδευσης των παιδιών στην αναδιήγηση ιστοριών, στη δεύτερη πειραματική ομάδα προσέγγισε την ανάπτυξη των αφηγηματικών δεξιοτήτων μέσω της εκπαίδευσης των παιδιών στην παραγωγή φανταστικών ιστοριών και στην τρίτη πειραματική ομάδα μέσω της συνδυαστικής εκπαίδευσης των παιδιών αρχικά στην αναδιήγηση και στη συνέχεια στην παραγωγή φανταστικών ιστοριών. Στην ομάδα ελέγχου η ερευνήτρια διάβασε απλά τις ίδιες ιστορίες χωρίς να ακολουθήσει πρόγραμμα ενίσχυσης των αφηγηματικών δεξιοτήτων. Τα αποτελέσματα έδειξαν ότι και οι τρεις στρατηγικές συμβάλλουν σημαντικά και σε παρόμοιο βαθμό στην ανάπτυξη των αφηγηματικών δεξιοτήτων των παιδιών προσχολικής ηλικίας. Επίσης, τα αποτελέσματα έδειξαν ότι το φύλο, η ηλικία και οι αρχικές επιδόσεις των παιδιών σε όλες τις αφηγηματικές δεξιότητες αποτέλεσαν παράγοντες οι οποίοι διαφοροποίησαν την επίδραση που οι τρεις στρατηγικές άσκησαν στην ανάπτυξη των αφηγηματικών δεξιοτήτων. Τέλος, η σημαντική επίδραση των τριών στρατηγικών εκμάθησης του δομικού πλαισίου των ιστοριών στην ανάπτυξη των αφηγηματικών δεξιοτήτων διατηρήθηκε και μετά την είσοδο των παιδιών στο δημοτικό σχολείο.
Συσχέτιση των ενδογενών ορμονών του φύλου με την καταθλιπτική συμπτωματολογία των γυναικών σε εμμηνόπαυση
Authors: Μπούζιου Γεωργία
Published: September 2021

Διερευνάται η πιθανή επίδραση των ορμονών του φύλου στην καταθλιπτική συμπτωματολογία των Ελληνίδων εμμηνοπαυσιακών γυναικών. Το υλικό της μελέτης αποτέλεσαν 207 μετεμμηνoπαυσιακές γυναίκες, από τις οποίες οι 48 λάμβαναν Ο.Θ. και οι 159 όχι. Έγινε προσδιορισμός των ενδογενών ορμονών του φύλου. Η παρουσία και σοβαρότητα των ψυχολογικών και καταθλιπτικών συμπτωμάτων εκτιμήθηκαν με τις κλίμακες Zung, γενικής ψυχοπαθολογίας SCL-90-R, εμμηνοπαυσιακών συμπτωμάτων του Greene, και ποιότητας ζωής του Utian.Τα αποτελέσματα της ανάλυσης γραμμικής παλινδρόμησης έδειξαν ότι τα επίπεδα της FSH εμφανίζουν αρνητική συσχέτιση με τη βαθμολογία της διάστασης ψυχαναγκαστικών/καταναγκαστικών συμπτωμάτων ενώ ο δείκτης ελεύθερων οιστρογόνων και η ένταση των αγγειοκινητικών συμπτωμάτων επιδρούν θετικά στη βαθμολογία της διάστασης κατάθλιψης. Τα επίπεδα του δείκτη ελεύθερων ανδρογόνων επιδρούν θετικά στη βαθμολογία των διαστάσεων άγχους, θυμού/επιθετικότητας και ψυχωτισμού. Η αναλογία Ε2/Τ επιδρά θετικά στην ποιότητα ζωής σε σχέση με την απασχόληση και τη συναισθηματική ζωή, με τη δε τελευταία να εμφανίζει αρνητική συσχέτιση με τη βαθμολογία στην κλίμακα Greene. Tα εμμηνοπαυσιακά συμπτώματα και οι συγχυτικοί παράγοντες, πλην της άσκησης, επιδρούν αρνητικά στην ποιότητα ζωής.Συμπεραίνοντας, αυξημένος ανδρογονισμός και αγγειοκινητικά συμπτώματα σχετίζονται με αυξημένη συχνότητα ψυχολογικών και καταθλιπτικών συμπτωμάτων στις μετεμμηνοπαυσιακές γυναίκες. Τα επίπεδα της οιστραδιόλης ορού είναι σημαντικοί ορμονικοί προγνωστικοί δείκτες της ποιότητας ζωής σε σχέση με την υγεία και τη σεξουαλική ζωή. Εκτός από τις απόλυτες συγκεντρώσεις των ορμονών, η αναλογία Ε2/Τ επηρεάζει ανεξάρτητα τα αποτελέσματα της ποιότητας ζωής, υποδεικνύοντας τη σημασία της περιφερικής παραγωγής οιστρογόνων μετά τη γήρανση των ωοθηκών.
Flood hazard and risk modelling framework for ungauged streams and watersheds
Authors: Παπαϊωάννου Γεώργιος
Published: September 2021

Στην παρούσα διδακτορική διατριβή παρουσιάζεται μια ολιστική προσέγγιση για την εκτίμηση και χαρτογράφηση των πλημμυρών σε λεκάνες απορροής και χειμάρρους με ελλιπή ή ανύπαρκτα μετεωρολογικά και υδρομετρικά δεδομένα. Η παρούσα έρευνα αποδεικνύει ότι η χρήση κλασσικών τεχνικών και μεθόδων για την διερεύνηση του φαινομένου της πλημμύρας μπορεί να συντελέσει στην δημιουργία ενός έγκυρου και αποτελεσματικού πλαισίου προσομοίωσης για την εκτίμηση πλημμυρικού κινδύνου και επικινδυνότητας σε χειμαρρικά υδατορρεύματα και υδρολογικές λεκάνες με ελλιπή δεδομένα. Τα τρία συστήματα που πλαισιώνουν το ενιαίο μεθοδολογικό πλαίσιο έχουν ως στόχο την 1) εκτίμηση και την χαρτογράφηση πιθανών περιοχών πλημμυρικής κατάκλισης, 2) εκτίμηση και ποσοτικοποίηση της ευαισθησίας και της αβεβαιότητας συγκεκριμένων παραμέτρων στην διαδικασία της μοντελοποίησης πλημμύρας. Επομένως, το προτεινόμενο μεθοδολογικό πλαίσιο ή ξεχωριστά τα επιμέρους συστήματα μπορούν να αποτελέσουν πολύτιμα εργαλεία για τους ιθύνοντες αποφάσεων με στόχο την παραγωγή έγκυρων και υψηλής ακρίβειας σχεδίων διαχείρισης πλημμυρικού κινδύνου και επικινδυνότητας σε λεκάνες απορροής και χειμάρρους με ελλιπή δεδομένα.
Αγώγιμα πολυμερή της πυρρόλης
Authors: Κάκος Σπυρίδων
Published: September 2021

Στο πλαίσιο της παρούσας διδακτορικής διατριβής μελετήθηκαν τα αγώγιμα πολυμερή της πυρρόλης για εφαρμογές προηγμένης τεχνολογίας όπως π.χ. στην μετατροπή επιφανειών. Αναπτύχθηκε μέθοδος μετατροπής μη αγώγιμων επιφανειών σε αγώγιμες (επιμετάλλωση μονωτών) με χρήση πολυπυρρόλης. Εν συνεχεία η μέθοδος μελετήθηκε ώστε να εφαρμοστεί στη βιομηχανία των Τυπωμένων Κυκλωμάτων κατά το στάδιο της επιχάλκωσης οπών (PTH – Plating Through Hole). Η μελέτη περιλάμβανε τη σύνθεση της πολυπυρρόλης, την ανάπτυξη μεθόδων απόθεσης μετάλλων σε μονωτές και την ανάλυση των χημικών μηχανισμών της ηλεκτροχημικής απόθεσης χαλκού (copper electrodeposition) στην τροποποιημένη με πολυπυρρόλη επιφάνεια με τελικό στόχο την ανάπτυξη νέων μεθόδων για την επιμετάλλωση μονωτών και την κατασκευή τυπωμένων κυκλωμάτων. Η καινοτόμος σύνθεση πολυπυρρόλης βασίστηκε στον in situ χημικό πολυμερισμό της πυρρόλης. Το τελικό πολυμερές που παράχθηκε εμφάνιζε ιδιότητες οι οποίες αποδείχθηκαν κατάλληλες για μετατροπές μονωτικών υποστρωμάτων αλλά και σε βιομηχανικές εφαρμογές Τυπωμένων Κυκλωμάτων (PCBs).
Μελέτη και κατασκευή ψηφιακών περιβαλλόντων
Authors: Καλμπουρτζής Γεώργιος
Published: September 2021

Η παρούσα διατριβή μελετά τον σχεδιασμό και την κατάρτιση διδακτικών παρεμβάσεων πάνω στον σχεδιασμό εκπαιδευτικών παιχνιδιών από τους μαθητές της προσχολικής ηλικίας. Κατά τη διάρκεια της μελέτης, οι μαθητές συμμετείχαν σε μια σειρά διδακτικών παρεμβάσεων με στόχο την κατασκευή εκπαιδευτικών παιχνιδιών πάνω στον τομέα των μαθηματικών κανονικοτήτων. Η μελέτη παρουσιάζει έναν πειραματικό σχεδιασμό με ελέγχους πριν και μετά και δύο ομάδες: πειραματική και ελέγχου.Η ανάλυση των αποτελεσμάτων δείχνει ότι η συμμετοχή νηπίων στην κατασκευή παιχνιδιών βοηθά στην ανάπτυξη δεξιοτήτων στην κατασκευή παιχνιδιών αλλά και προβλημάτων.
Investigating the role of dendrites in sparse representations in the hippocampus using computational models
Authors: Χαυλής Σπυρίδων
Published: September 2021

Ο σχηματισμός, η αποθήκευση και η ανάκληση της μνήμης είναι απαραίτητες λειτουργίες του εγκεφάλου για την καθημερινή ζωή. Συγκεκριμένα, αυτές οι μνημονικές διαδικασίες συνδέονται ευρέως με τον ιππόκαμπο. Αν και ο ιππόκαμπος είναι μια πλήρως μελετημένη περιοχή του εγκεφάλου, τόσο σε πειραματικό επίπεδο όσο και με χρήση υπολογιστικών μοντέλων, οι ακριβείς μηχανισμοί που εμπλέκονται στη λειτουργία της μνήμης παραμένουν ένα άλυτο μυστήριο. Ο ιππόκαμπος υποτίθεται ότι εμπλέκεται σε μνημονικές διαδικασίες, όπως ο διαχωρισμός και η ολοκλήρωση προτύπων, καθώς και χωρική κωδικοποίηση. Συγκεκριμένα, διαφορετικές περιοχές του ιππόκαμπου παίζουν ρόλο στις προαναφερθείσες λειτουργίες. Ειδικότερα, η οδοντωτή έλικα έχει έναν πολύ σημαντικό ρόλο στη διάκριση παρεμφερών εξωτερικών ερεθισμάτων, ενώ η περιοχή CA1 βοηθάει στη χωρική πλοήγηση και στο σχηματισμό του χωροταξικού χάρτη του εγκεφάλου. Αξιοποιώντας την ισχύ που μας παρέχει η χρήση υπολογιστικών μοντέλων, υλοποιήσαμε δύο διαφορετικά δίκτυα προκειμένου να αποκαλύψουμε και να μελετήσουμε σε βάθος τους μηχανισμούς που αποτελούν τις βασικές μεταβλητές κατά τη διάρκεια αυτών των λειτουργιών. Τα αποτελέσματά μας υποδεικνύουν ότι η αραιή ενεργοποίηση των κύριων κυττάρων της οδοντωτής έλικας αποτελεί βασικό χαρακτηριστικό και δείξαμε ότι διάφοροι μηχανισμοί θα μπορούσαν να το επηρεάσουν αυξομειώνοντας το, όπως ο αριθμός των δενδριτών, το μήκος των δενδριτικών διαδρομών καθώς και άλλα δευτερεύοντα κύτταρα που βρίσκονται στην ίδια περιοχή του ιππόκαμπου. Επιπλέον, διερευνήσαμε το ρόλο του κάθε διαφορετικού τύπου ενδονευρώνα κατά τη χωρική πλοήγηση ενός ζώου σε μία ευθύγραμμη πίστα. Τα αποτελέσματά μας δείχνουν ότι κάθε είδος ενδονευρώνα διαδραματίζει έναν ξεχωριστό ρόλο κατά τη διάρκεια του σχηματισμού κυττάρων που ενεργοποιούνται σε συγκεκριμένα σημεία στο χώρο. Ειδικότερα, οι ανασταλτικοί νευρώνες που εκφράζουν είτε την PV+ είτε τις VIP+/CCK+ διαδραματίζουν έναν πολύ σημαντικό ρόλο στην προαναφερθείσα διαδικασία. Τα υπολογιστικά μοντέλα μας έχουν οδηγήσει σε μια σειρά από προβλέψεις, οι οποίες αν επιβεβαιωθούν και πειραματικά θα μπορούσαν δυνητικά να οδηγήσουν στην καλύτερη κατανόηση της φυσιολογικής αλλά και της παθολογικής λειτουργίας του ιππόκαμπου.
Μη επεμβατική αξιολόγηση της φλεγμονής σε βρογχεκτασίες
Authors: Τσικρικά Σταματούλα
Published: September 2021

Η μη επεμβατική αξιολόγηση της φλεγμονής των αεραγωγών μπορεί να δώσει σημαντικές πληροφορίες για την θεραπευτική αντιμετώπιση ασθενών με νοσήματα του αναπνευστικού. Μέσω της μέτρησης φλεγμονωδών κυττάρων και μεσολαβητών στο υπερκείμενο των προκλητών πτυέλων (κυτταροκίνες, πρωτεΐνες, ηωσινοφιλικές πρωτεΐνες) δύναται να εκτιμηθεί ο βαθμός φλεγμονής και αναδιαμόρφωσης των αεραγωγών. Η ευρεία εφαρμογή της πρόκλησης πτυέλων στο άσθμα και ΧΑΠ έχει δώσει πληροφορίες για τη σχέση πνευμονικής λειτουργίας και φλεγμονής των αεραγωγών, ενώ παράλληλα έχει προτείνει νέους φαινότυπους με διαφορετική απάντηση στη θεραπεία. Παρόλα αυτά, λίγα δεδομένα υπάρχουν για τη χρησιμότητά της μη επεμβατικής αξιολόγησης της φλεγμονής σε ασθενείς με βρογχεκτασίες υπό σταθερές συνθήκες.
Η ευρωπαϊκή διάσταση της δηµοκρατικής παιδείας του πολίτη
Authors: Μισσιρά Βασιλική
Published: September 2021

Το ζήτημα που πραγματεύεται η παρούσα διατριβή αφορά στη δημοκρατική παιδεία των πολιτών και τη συμβολή της, διά της ανάδειξης και υλοποίησης σχετικών δράσεων των κορυφαίων ευρωπαϊκών θεσμών, ήτοι του Συμβουλίου της Ευρώπης και της Ευρωπαϊκής Ένωσης, στην προώθηση των κοινών ευρωπαϊκών αξιών και της δημοκρατικής πολιτικής συνείδησης, των αξιακών γνωμόνων για το μέλλον, εν τέλει, του ίδιου του δημόσιου πολιτισμού της Ευρώπης.
Ο παραβολικός λόγος και ο διδακτικός του χαρακτήρας
Authors: Χατζηαναστάση Κυριακή
Published: September 2021

Σκοπός της διατριβής αυτής ήταν η ερευνητική προσέγγιση του παραβολικού λόγου και της συμβολής του στο πρακτικό κήρυγμα της Εκκλησίας. Εξετάσαμε όλες τις υποδιαιρέσεις του παραβολικού λόγου που από κοινού αποτελούν το περιεχόμενό του. Δηλαδή τους όρους παραβολή, παρομοίωση, παροιμία, γνωμικά, αποφθέγματα, αινίγματα, αλληγορία, τυπολογία, μεταφορά, εικόνα, μύθος, σύμβολο και ανθρωπομορφικός λόγος περί του Θεού. Ορίσαμε τη έννοια τους και εντοπίσαμε την παρουσία, τη χρήση, τη συχνότητα, την λειτουργικότητα και τη διδακτική τους δυναμική, όπως εμρανίζονται στις Ρητορικές, στην αρχαία ελληνική γραμματεία, στην ιουδαϊκή παράδοση, δηλαδή στα γραπτά κείμενα της Παλαιάς Διαθήκης, στην Ραββινική Γραμματεία, στα χειρόγραφα του Κουμράν και στα απόκρυφα και ψευδεπίγραφα κείμενα ιουδαϊκού προσανατολισμού. Η έρευνά μας προχώρησε και στα βιβλία της Καινής Διαθήκης, δηλαδή στα Ευαγγέλια, τις Πράξεις των Αποστόλων, στην αποστολική επιστολογραφία, στην Αποκάλυψη του Ιωάννη και στα Απόκρυφα κείμενα.΄Ασχοληθήκαμε επίσης με την ομιλητική αποτίμηση των παραβολών του Χριστού και παρουσιάσαμε τα στοιχεία εκείνα που δίνουν την αφορμή για βαθύτερο προβληματισμό σε θέματα που αφορούν στο μυστήριο της βασιλείας του Θεού, στην ανάγκη της εγρήγορσης εν όψει της αιφνίδιας παρουσίας του Χριστού, στην αγάπη του Θεού προς τους αμαρτωλούς, στην αγάπη των ανθρώπων ως απάντηση στη θεία αγάπη και στην εμπιστοσύνη τους απέναντι στη θεία πρόνοια. Τέλος αναφερθήκαμε στο πρακτικό περιεχόμενο του κηρύγματος ,καταγράψαμε τη διδακτική δυναμική της εσωτερικής εποπτείας και εκθέσαμε τους προβληματισμούς μας όσον αφορά στην σύγχρονη κηρυγματική δεοντολογία.
Model-based enterprise information system design
Authors: Τσαδήμας Ανάργυρος
Published: September 2021

Η σχεδίαση της αρχιτεκτονικής των συστημάτων είναι μια πολύπλοκη διαδικασία, στην οποία υπάρχουν πολλοί εμπλεκόμενοι και διάφορετικά θέματα ενδιαφέροντος. Όταν σχεδιάζουμε Εταιρικά Πληροφοριακά Συστήματα (ΕΠΣ) θα πρέπει να σχεδιάζουμε παράλληλα την αρχιτεκτονική του λογισμικού και του δικτύου, μιας και σχετίζονται άμεσα μεταξύ τους, με σκοπό να διασφαλιστεί η αποτελεσματικότητα του συστήματος.Η SysML, η οποία έχει προταθεί από την INCOSE και το OMG, είναι μια ευρέως αποδεκτή γλώσσα μοντελοποίησης η οποία υποστηρίζει πλήρως τη μοντελοεντρική σχεδίαση συστημάτων. Η INCOSE είναι ένας μη-κερδοσκοπικός οργανισμός ο οποίος υποστηρίζει τη διασύνδεση και τη διαλειτουργικότητα μεθόδων και εργαλείων, όσον αφορά τη σχεδίαση συστημάτων.Η διαχείριση των απαιτήσεων κατά τη σύνθεση συστημάτων αποτελούμενα από υποσυστήματα SoS, είναι επίσης μια πολύπλοκη διαδικασία. Οι απαιτήσεις συγκεντρώνονται και αναπροσαρμόζονται κατά τη διάρκεια όλων των φάσεων της εξέλιξης του συστήματος κι αυτό κάνει ακόμη πιο δύσκολη τη διαδικασία της διαχείρισής τους. Για το λόγο αυτό απαιτείται μια συστηματική μελέτη και ταξινόμηση των απαιτήσεων, ώστε να είναι εφικτή η αξιοποίησή τους κατά τη διαδικασία της αποτίμησης. Ως εκ τούτου, κατα τη σχεδίαση της αρχιτεκτονικής του συστήματος πρέπει να δωθεί έμφαση στις Μη-Λειτουργικές απαιτήσεις(ΜΛΑ), όπως για παράδειγμα αυτές που σχετίζονται με την απόδοση, μιας και αυτές παίζουν καθοριστικό ρόλο στην αποτελεσματικότητα του συστήματος.Ο σκοπός της παρούσας έρευνας είναι η παροχή μιας μοντελο-κεντρικής προσέγγισης για τη σχεδίαση της αρχιτεκτονικής των ΕΠΣ αξιοποιώντας σαν γλώσσα μοντελοποίησης τη SysML. Για το σκοπό αυτό, ο σχεδιαστής του συστήματος εφοδιάζεται με εναλλακτικές όψεις του συστήματος, οι οποίες εστιάζουν στην αρχιτεκτονική του λογισμικού και του υλικού και διευκολύνουν την επαλήθευση των ΜΛΑ. Αυτό επιτυγχάνεται με τον ορισμό ενός προφιλ ΕΠΣ στη SysML.Παρόλο που η SysML υποστηρίζει την έννοια των απαιτήσεων, στα σχετικά σχεδιαστικά εργαλεία λείπει ένας αυτοματοποιημένος μηχανισμός επαλήθευσης των απαιτήσεων. Η διατριβή παρουσιάζει ένα ολοκληρωμένο σχεδιαστικό περιβάλλον, στο οποίο όχι μόνο είναι δυνατόν να οριστούν εναλλακτικές αρχιτεκτονικές του συστήματος , αλλά επίσης μπορούν να αποτιμηθούν χρησιμοποιώντας προσομοίωση. Τα αποτελέσματα της προσομοίωσης ενσωματώνονται στο μοντέλο του συστήματος και με αυτόν τον τρόπο γίνεται εφικτή η διαδικασία της αυτοματοποιημένης επαλήθευσης των ΜΛΑ.Εν τέλει, η προτεινόμενη προσέγγιση εφαρμόστηκε επιτυχώς σε και σε άλλα πεδία όπως οι μεταφορές και η ανάλυση κόστους στο cloud.
Η αξιολόγηση του εκπαιδευτικού έργου και των εκπαιδευτικών
Authors: Κηροποιού-Κουτρουμανίδου Κωνσταντινιά
Published: September 2021

Αντικείμενο της διατριβής είναι η ιστορική διάσταση της εκπαιδευτικής αξιολόγησης της σχολικής εκπαίδευσης στο ελληνικό εκπαιδευτικό σύστημα και η καταγραφή των σύγχρονων τάσεων στην εκπαιδευτική αξιολόγηση. Στην ιστορική διάσταση καταγράφεται το θεσμικό πλαίσιο που αφορά την αξιολόγηση, όπως αυτή εφαρμόστηκε στο ελληνικό εκπαιδευτικό σύστημα, επικεντρωμένη στο έργο των εκπαιδευτικών. Στις σύγχρονες τάσεις εντάσσονται αφενός μεν οι σύγχρονες διεθνείς και ευρωπαϊκές τάσεις, αφετέρου δε η διερεύνηση των απόψεων των Ελλήνων εκπαιδευτικών της πρωτοβάθμιας και της δευτεροβάθμιας εκπαίδευσης στο θέμα της αξιολόγησης της εκπαίδευσης γενικά και του δικού τους έργου ειδικότερα. Η έρευνα, της οποίας τα δεδομένα αναλύθηκαν με τη βοήθεια του στατιστικού πακέτου SPSS, έδειξε ότι τη διαδικασία της αξιολόγησης την αποδέχονται οι περισσότεροι από τους ερωτηθέντες εκπαιδευτικούς, με προβληματισμό ωστόσο πάνω σε καίριες παραμέτρους της. Έδειξε επίσης ότι η στάση των εκπαιδευτικών προσδιορίζεται τόσο από το ιστορικό παρελθόν της αξιολόγησης στο ελληνικό εκπαιδευτικό σύστημα όσο και από τις σύγχρονες ευρωπαϊκές και διεθνείς τάσεις.
Φύλο και εκπαιδευτική διαδικασία
Authors: Ψιλού Ελένη
Published: September 2021

Το θέμα της ισότητας, αλλά και της διάκρισης των φύλων συνδέεται στη σύγχρονη βιβλιογραφία με την εκπαίδευση αφενός ως διαχρονικό θεσμό και αφετέρου ως διαδικασία αγωγής και κοινωνικοποίησης των ατόμων στο πλαίσιο του σχολείου, μέσα από την οποία μεταδίδονται οι κυρίαρχες ιδεολογίες για τα φύλα. Η παρούσα εργασία αποσκοπεί, αξιοποιώντας τα μέχρι τώρα θεωρητικά και ερευνητικά δεδομένα, να ανιχνεύσει και να διερευνήσει από τη σκοπιά του φύλου αντιλήψεις, στάσεις και πρακτικές των εκπαιδευτικών κατά την εκπαιδευτική διαδικασία. Για την διερεύνηση όλων των παραπάνω χρησιμοποιήθηκε ως ερευνητικό εργαλείο ερωτηματολόγιο το οποίο δόθηκε σε εκπαιδευτικούς της Πρωτοβάθμιας Εκπαίδευσης. Τα αποτελέσματα της ερευνητικής διαδικασίας κατέδειξαν την ύπαρξη αφενός στερεοτυπικών αντιλήψεων στους εκπαιδευτικούς για τα φύλα, τις μεταξύ τους διαφορές και τα χαρακτηριστικά της προσωπικότητας αγοριών και κοριτσιών, και αφετέρου διαφοροποιημένων πρακτικών των εκπαιδευτικών απέναντι στα δύο φύλα κατά την εκπαιδευτική διαδικασία. Ωστόσο, δεν φαίνεται να επιβεβαιώνουν την υπόθεση της έρευνας ότι οι εκπαιδευτικοί της Πρωτοβάθμιας Εκπαίδευσης αναπαράγουν συνειδητά τα στερεότυπα για τους ρόλους των φύλων μέσα στη σχολική τάξη.
Ενδοσκοπική ανατομία της περιεφιππιακής χώρας του εγκεφάλου
Authors: Μπαϊρακτάρης Ανδρέας
Published: September 2021

Introduction: Modern Neurosurgery requires implementing less invasive techniques, with greater efficiency and lower mortality. The endoscopic technique is an evolution of Neurosurgery in this direction. The parasellar area is a region of the brain where the endoscopic technique may be preferable. Aim: Study the anatomy of parasellar area with the endoscopic technique. Material - Methods: In specially prepared dead bodies with special silicone pigments, parasellar area was studied through the rigid endoscope of Aesculap. In eight (8) bodies was applied the fronto - temporal Key hole endoscopic access and to other eight (8), the endoscopic transnasal transphenoidal technique. Results / Conclusions: The anatomy of the middle cranial fossa revealed adequately with both endoscopic approaches. The transnasal transphenoidal technique is accessed choice for the treatment of pathology in the pituitary gland while fronto-temporal technique is most appropriate for the pathology of the base of the skull, the supra- and para- sellar area.
Μελέτη παραμέτρων μικροκυκλοφορίας και καρδιοαναπνευστικής δοκιμασίας κόπωσης σε ασθενείς με χρόνια καρδιακή ανεπάρκεια στα πλαίσια προγράμματος αποκατάστασης
Authors: Κράβαρη Μαρία
Published: September 2021

Οι ασθενείς με Χρόνια Καρδιακή Ανεπάρκεια χαρακτηρίζονται από μεταβολές της μικροκυκλοφορίας, που μερικώς αποδίδονται στην δυσλειτουργία του ενδοθηλίου. Η εφαρμογή προγραμμάτων άσκησης έχει βρεθεί πως ασκεί ευεργετικές επιδράσεις σε ασθενείς με ΧΚΑ. Σκοπός της μελέτης μας ήταν να διερευνηθεί η επίδραση ενός προγράμματος αποκατάστασης στην ικανότητα των ασθενών για άσκηση, όπως αυτή εκτιμάται με τις παραμέτρους της ΚαρδιοΑναπενυστικής Δοκιμασίας Κόπωσης (ΚΑΔΚ), αλλά και στη μικροκυκλοφορία, όπως αυτή εκτιμάται μη επεμβατικά με το NIRS.Ο πληθυσμός της μελέτης αποτελείτο από 29 ασθενείς με χρόνια καρδιακή ανεπάρκεια (20 άνδρες / 9 γυναίκες). Οι ασθενείς τυχαιοποιήθηκαν σε πρόγραμμα διαλειμματικής άσκησης (100% μέγιστου έργου για 30sec, εναλλάσσονταν με 30sec ηρεμία) με η χωρίς ασκήσεις ενδυνάμωσης, για 36 συνεδρίες, τρεις φορές την εβδομάδα. Οι ασθενείς αυτοί πραγματοποίησαν μέγιστη αυξανόμενου έργου καρδιοαναπνευστική δοκιμασία κοπώσεως σε κυκλοεργόμετρο προ και μετά το τέλος του προγράμματος αποκατάστασης. Οι μετρήσεις περιλάμβαναν την VO2peak, την πρόσληψη οξυγόνου στον αναερόβιο ουδό (AT), την VE/VCO2 slope, την VO2/t-slope καθώς και την HRR1. Μετά το τέλος του προγράμματος παρατηρήθηκε μία σημαντική αύξηση του VO2peak, του ΑΤ και του VO2/tslope (από 16±4,6 σε 18±5,8 με p=0,002, από 10,5±3,3 σε 11,8±3,5 με p=0,019 και από 0,43±0,22 σε 0,59±0,29 με p=0,015, αντίστοιχα). Όσον αφορά την εκτίμηση της μικροκυκλοφορίας, ο ρυθμός επαναιμάτωσης αυξήθηκε σε στατιστικά σημαντικό βαθμό (446±100 σε 541±130 %/min με p=0,001). Μεταξύ των δυο ομάδων που υποβλήθηκαν σε διαφορετικά είδη άσκησης δεν παρατηρήθηκε στατιστικά σημαντική διαφορά όσον αφορά τις παραμέτρους της μικροκυκλοφορίας ενώ παρατηρήθηκε στατιστικά σημαντική διαφορά στις σημαντικότερες παραμέτρους της μέγιστης ΚΑΔΚ. Συμπερασματικά, το πρόγραμμα αερόβιας άσκησης βελτίωσε την ικανότητα των ασθενών με ΧΚΑ για άσκηση και την μικροκυκλοφορία, όπως εκτιμήθηκε μη επεμβατικά με το NIRS.
Application of finite element method for estimation of acoustic parameters
Authors: Παπαδάκης Νικόλαος
Published: September 2021

Στον τομέα της υπολογιστικής ακουστικής, ο υπολογισμός της κρουστικής απόκρισης ενός χώρου είναι μεγάλης σημασίας. Η πλειονότητα των ακουστικών παραμέτρων, όπως και η συχνοτική απόκριση του χώρου μπορούν να εξαχθούν από την κρουστική απόκριση. Η διατριβή συμβάλλει στην ανάπτυξη και αξιοποίηση της Μεθόδου Πεπερασμένων Στοιχείων στο Πεδίο του Χρόνου για τον υπολογισμό της κρουστικής απόκρισης και των ακουστικών παραμέτρων ενός χώρου.Στην διπλωματική αναπτύχθηκε μεθοδολογία για την επίλυση των πιο κρίσιμων θεμάτων που αφορούν τη Μέθοδο των Πεπερασμένων Στοιχείων στο Πεδίο του Χρόνου. Τα βήματα που ελήφθησαν υπόψη για την ανάπτυξη μιας αξιόπιστης μεθόδου ήταν η κατάλληλη επιλογή πηγής, η κατάλληλη μοντελοποίηση των τοίχων, οι χρονικές κλίμακες, τα πλέγματα των πεπερασμένων στοιχείων, η μοντελοποίηση του υλικού ακουστικής απορρόφησης και η μέθοδος χρονισμού.Για το σκοπό αυτό υπολογίστηκαν οι κρουστικές αποκρίσεις και οι ακουστικές παράμετροι ενός χώρου αντήχησης και στη συνέχεια συγκρίθηκαν με τις αντίστοιχες που βρέθηκαν μετά από μέτρηση. Τα αποτελέσματα έδειξαν ότι η Μέθοδος των Πεπερασμένων Στοιχείων στο Πεδίο του Χρόνου μπορεί να παρέχει καλά αποτελέσματα για τον υπολογισμό της κρουστικής απόκρισης και των ακουστικών παραμέτρων σε ένα χώρο αντήχησης.Ως αξιοποίηση της Μεθόδου των Πεπερασμένων Στοιχείων στο Πεδίο του Χρόνου, έγινε εφαρμογή σε ένα εικονικό θάλαμο αντήχησης για τον υπολογισμό των συντελεστών απορρόφησης ενός ακουστικού στοιχείου. Τα αποτελέσματα έδειξαν ότι η μέθοδος μπορεί να χρησιμοποιηθεί για την πρόβλεψη των χαρακτηριστικών απορρόφησης ακουστικών στοιχείων διαφόρων σχημάτων πριν από την κατασκευή τους.